PJAGI – FERĦ – DUBJI – It-2 Ħadd tal-Għid [B] – 8 t'April 2018 It-2 Ħadd ta' l-Għid PJAGI – FERĦ – DUBJI Atti 4: 32-35; Salm 117; 1 Ġwanni 5, 1-6; Ġwanni 20: 19-31 Il-Vanġelu Dak in-nhar fil-għaxija, fl-ewwel jum tal-ġimgħa, meta d-dixxipli kienu flimkien imbeżżgħa mil-Lhud, bil-bibien magħluqa, ġie Ġesù u qagħad f'nofshom; u qalilhom: "Is-sliem għalikom!" Kif qal hekk, uriehom idejh u ġenbu. Id-dixxipli ferħu meta raw lill-Mulej. Mbagħad Ġesù tenna jgħidilhom: "Is-sliem għalikom! Kif il-Missier bagħat lili, hekk jien nibgħat lilkom." Kif qal hekk, nefaħ fuqhom u qalilhom: "Ħudu l-Ispirtu s-Santu. Dawk li taħfrulhom dnubiethom ikunu maħfura, u dawk li żżommuhomlhom ikunu miżmuma." Tumas, wieħed mit-Tnax, jgħidulu t-Tewmi, ma kienx magħhom meta ġie Ġesù. Għalhekk id-dixxipli l-oħra qalulu: "Rajna l-Mulej." Iżda hu qalilhom: "Jekk ma narax f'idejh il-marka ta' l-imsiemer u ma nqigħedx sebgħi fuq il-marka ta' l-imsiemer u idi fuq ġenbu, jien ma nemminx." Tmint ijiem wara, id-dixxipli reġgħu kienu ġewwa, u Tumas magħhom. Il-bibien kienu magħluqa, imma Ġesù daħal, qagħad f'nofshom, u qalilhom: "Is-sliem għalikom!" Mbagħad qal lil Tumas: "Ġib sebgħek hawn u ara idejja, u ressaq idek u qegħedha fuq ġenbi; tkunx bniedem bla fidi, iżda emmen." Wieġeb Tumas u qallu: "Mulej tiegħi u Alla tiegħi!" Qallu Ġesù: "Emmint għax rajtni! Henjin dawk li ma rawx u emmnu." Hemm ħafna sinjali oħra li Ġesù għamel quddiem id-dixxipli tiegħu u li m'humiex imniżżla f'dan il-ktieb. Iżda dawn inkitbu sabiex intom temmnu li Ġesù hu l-Messija l-Iben ta' Alla, u biex bit-twemmin tagħkom ikollkom il-ħajja f'ismu. Il-Ħsieb Henjin dawk li ma rawx u emmnu! Kristu qam biex iqajjem lilna iżda ħafna drabi nibqgħu reqdin u mbeżża'. L-istess kif ġralhom l-appostli: raqdu fil-Ġetsemani, beżgħu fil- passjoni u ngħalqu fiċ-~enaklu. Ferħu meta raw il-Pjagi. Tumas ma emminx, iddubita u emmen meta ra. Huma ġrajjiet li ġraw elfejn sena ilu. Imma huma ġrajjiet li llum għadhom iseħħu fil-ġrajja personali ta' kull wieħed u waħda minna. Huwa għal dan il-għan li l-Vanġelu u l-qari tal-lum iridu jimlewna bil-kuraġġ u fl-istess ħin jgħallmuna nirriflettu dwar dak kollu li qed iseħħ fi djarna, fil-komuntajiet tagħna. Għaliex ħafna drabi l-komunità nisranija qed tisfiduċja lilha nfisha billi jonqosha l-kuraġġ ixxandar li Kristu qam biex ikisser il-mewt, il-ħażen u l-biża' minn ħajjitna? Għalfejn dawn id-dubji u l-biża', għalfejn ma aħniex nuru li aħna wlied id-dawl, ulied ir-rebħa? Il-Kelma L-Ewwel Qari tal-lum huwa meħud mill-Atti ta' l-Appostli u juri l-karatteristika ta' dawk li kienu jemmnu, li kienu lkoll qalb waħda u ruħ waħda. Sinjal ta' din l-għaqda kienet l-imġiba tagħhom bejniethom, u kienu jaqsmu kollox. Fis-Salm Responsorjali għandna għanja ta' tifħir lill-Mulej għaliex huwa tajjeb u t-tjieba tiegħu hija għal dejjem. Fit-Tieni Qari tal-lum, meħud mill-Ewwel Ittra ta' San Ġwann Appostlu, l-awtur jurina li l-fidi fi Kristu Rxoxt bħala Messija twellidna bħala wlied Alla. Fil-Vanġelu ta' San Ġwann għandna d-dehra ta' Ġesù f'Ħadd il-Għid filgħaxija, jaqsam magħhom il-paċi u s-setgħat tiegħu. Hu għeleb il-mewt u l-ħażen. Temmen fih ma jfissirx li tarah b'għajnejk u li tmissu b'idejk iżda li tilqa' b'fiduċja l-kelma tiegħu. Il-Ħajja L-ewwel insara kienu jintgħarfu mill-imħabba ta' bejniethom. Aħna llum għadna qalb waħda u ruħ waħda? Kemm tassew qed nifirħu li l-Mulej qam? Kemm tassew qed ngħaddu dan il-messaġġ lil dawk li jinsabu mtaqqla bid-dubji fil-ħajja tagħhom? Kemm qegħdin, bħala nsara, nuru li aħna wlied il-Messija mill-mod kif aħna ngħixu fid-dinja tal-lum, mill-mod kif niġġudikaw lil dawk ta' madwarna? Ħafna nies illum huma mitlufa għal mument bħal Tumas. Iridu jaraw u jmissu. Ma jemmnux jekk ma jarawx u ma jmissux. Kemm qed nagħtu l-esperjenza ħajja tagħna sabiex dawn in-nies isibu mill-ġdid lil Kristu? Mulej tiegħi u Alla tiegħi. QAM U QAJJEM – L-Għid il-Kbir – Il-Ħadd 1 t'April 2018 Ħadd il-Għid Atti 10:34a, 37-43; Salm 117; 1 Korintin 5: 6b-8; Ġwanni 20:1-9 Il-Vanġelu Kien l-ewwel jum tal-ġimgħa, fil-għodu kmieni kif kien għadu d-dlam, u Marija ta' Magdala ġiet ħdejn il-qabar u rat il-blata mneħħija mill-qabar. Għalhekk telqet tiġri għand Xmun Pietru u għand id-dixxiplu l-ieħor li kien iħobb Ġesù, u qaltilhom: "Qalgħu l-Mulej mill-qabar, u ma nafux fejn qegħduh!" Pietru u d-dixxiplu l-ieħor ħarġu u ġew ħdejn il-qabar. It-tnejn ġrew flimkien, imma d-dixxiplu l-ieħor ħaffef aktar minn Pietru u laħaq qablu ħdejn il-qabar. Tbaxxa, u ra l-faxex ta' l-għażel imqiegħda hemm, iżda ma daħalx. Mbagħad wasal warajh Xmun Pietru, daħal fil-qabar, u ra l-faxex ta' l-għażel imqiegħda hemm, u l-maktur li kien madwar rasu; dan ma kienx mal-faxex, imma mitwi u mqiegħed f'post għalih. Mbagħad id-dixxiplu l-ieħor, li kien wasal l-ewwel ħdejn il-qabar, daħal hu wkoll, ra, u emmen. Sa dak in-nhar kienu għadhom ma fehmux l-Iskrittura li tgħid li kellu jqum mill-imwiet. Il-Ħs ieb HALLELUJAH. Il-Mulej qam tassew. Il-Mulej kisbilna r-rebħa. Aħna wkoll se nqumu. Le, mhux biss għandna l-garanzija tar-rebħa ta' Kristu fuq il-mewt, mhux biss għandna l-garanzija li Kristu se jqajjem lilna wara din il-ħajja, iżda wkoll għandna ċ-ċertezza li dak kollu li nwettqu f'din il-ħajja jkun mistur fil-ħajja għall-eternità. Dan huwa l-messaġġ qawwi ta' l-Għid. Kristu qam biex jerfa' lilna mir-raqda ta' kuljum, mill-monotonija ta' ħajjitna, mill-medjokrità li ħafna drabi nitkaxkru fiha fil-ħajja ta' kuljum. Inti kemm inti fit-tajn u fil-ħama tal-vizzji u d-dnubiet ta' ħajtek, il-Mulej illum QAM biex jerfagħna lejh, biex ma jħalliniex negħrqu aktar fil-ħama. Iżda rridu nemmnu. Irridu nkunu konvinti minn dak li għamel Ġesù għalina. Ilkoll kemm aħna rridu nsibu l-mument biex, kif ippruvajna nagħmlu f'dan ir-Randan, niftħu qlubna beraħ għalih. Kristu qam biex ifejjaq il-ġrieħi ta' l-umanità kollha. Ma nistgħux nibqgħu ndawru wiċċna u nħallu l-ġrieħi mikxufa mingħajr kura. Issa l-mument li, wara li għarafna li rebaħ għalina, inħalluh imissna u jfejjaqna. Il-Kelma Fl-Ewwel Qari, meħud mill-Atti ta' l-Appostli, insibu l-ewwel predikazzjoni ta' l-Appostli li hija bbażata fuq il-qawwa tal-passjoni, mewt u qawmient ta' Kristu. Fis-Salm Responsorjali, minn Salm 117, għandna l-ferħ tal-Knisja fil-qawmien ta' Kristu mill-mewt li jfisser salvazzjoni garantitia għall-bnedmin li jwieġbu għas-sejħa ta' Kristu. Fit-Tieni Qari, meħud mill-Ewwel Ittra lill-Korintin, għandna l-eżempju tal-Lhud li kienu jarmu barra minn darhom il-ħmira l-ħażina. Hekk ukoll in-nisrani jrid jarmi dak kollu li huwa ħażin biex jikseb il-qawmien fi Kristu. Fil-Vanġelu tal-lum, meħud minn San Ġwann, għandna lil Pietru u Ġwanni flimkien ma' Miriam ta' Magdala jkunu l-ewwel xhieda tal-qawmien ta' Kristu. L-aħbar tinxtered permezz tagħhom ma' kullimkien. Il-Ħajja Illum l-Għid il-Kbir. Tħossok ferħan? Kemm tassew bil-ħajja tagħna qed inkunu sinjali ta' din l-Aħbar it-Tajba ta' Kristu fuq il-mewt? Il-Mulej qam biex iqajjimna fuq tagħna bħala Nsara. X'impenn hemm f'ħajtek biex tiġġedded inti u ġġedded lil ħaddieħor? Tinsab involut f'xi ħidma tal-Knisja? Marija ta' Magdala, Pietru u Ġwanni marru jxandru l-Aħbar. Inti tistħi xxandar l-Aħbar it-Tajba? Grazzi, Mulej, li għaddejt minn passjoni ħarxa għalina biex tiksbilna l-qawmien għal dejjem. IT-TRIJONF LEJN IL-QATLA – Ħadd il-Palm – 25 ta' Marzu 2018 Ħadd il-Palm IT-TRIJONF LEJN IL-QATLA Isaija 50: 4-7; Salm 21; Filippin 2; 6-11; Mark 14; 1-15,47 Il-Vanġelu Aqra l-Vanġelu billi tagħfas hawn. Il-Ħsieb Id-daħla trijonfali ta' Ġesu f'Ġerusalemm fost it-tixjir tal-Palm u tal-weraq taż-żebbuġ hija anomalija għal dak li kien se jiġri lil Ġesù aktar tard. Ġesù daħal trijonfalment, iżda daħal fuq felu ta' ħmara. L-istess annimal umli li ġarr lil Ġużeppi u Marija fil-ħarba tagħhom lejn l-Eġittu għax Erodi ried joqtol lil Ġesù. Issa l-istess annimal umli qed iġorr lil Ġesù lejn il-post fejn se jġarrab il-Passjoni tiegħu. Fit-trijonf hemm diġà mniżżla s-sinjali tal-mewt għal Ġesù. In-nies qed tgħajjat u tfaħħar lil Ġesù, HOSANNA. L-istess kotra ftit jiem wara se tgħajjat SALLBU. Din l-ipokresija kbira ta' dawk li Ġesù magħhom għamel biss ġid ma għandhiex għalfejn tiskandalizzana. Aħna wkoll nagħmlu l-istess. Meta jaqblilna, meta r-reliġjon nużawha għall-konvenjenza tagħna, meta kollox sejjer tajjeb u ħadd m'hu qed iniggiżna malajr ngħidu li aħna ma' Ġesù, iżda kif jibda jitqawwa l-kurrent, kif jibdew deħlin il-kompromessi, ir-rota tinbidel. Din il-Ġimgħa Mqaddsa trid tkun ġimgħa li bl-umiltà kollha nħallu lil Ġesù jikxef l-ipokresija tagħna, jikxef il-gwaj tagħna, jikxef il-ħażen tagħna u nħalluh ifejjaq l-istess ġrieħi tagħna. Il-Kelma Fl-Ewwel Qari tal-lum, meħud mill-Ktieb tal-Profeta Isaija, għandna l-istampa tal-qaddej ta' Alla li jagħti lilu nnifsu għall-bnedmin, iżda Alla ma jitilqux waħdu u jagħtih ir-rebħa. Is-Salm Responsorjali huwa għajta tal-Mulej fl-abbandun tiegħu. Hija għajta ta' kull wieħed u waħda minna meta nkunu waħedna. It-Tieni Qari huwa meħud mill-Ittra ta' San Pawl lill-Filippin fejn San Pawl jurina li Kristu, biex isalvana, ġieb ruħu fix-xejn u ma qagħadx iqis il-jeddiiet divini tiegħu. Fil-Vanġelu ta' San Mark għandna r-rakkont tal-passjoni iebsa ta' Sidna Ġesù Kristu. Il-Ħajja Din hija l-ġimgħa ta' l-aktar imħabba. Kun ċert li ma tfallix il-funzjonijiet liturġiċi li jsiru fil-knisja. Hemm se tiġi rrakkuntata l-istorja ta' kif ġejna salvati bl-akbar imħabba ta' Ġesu. Ġesù huwa l-Qaddej ta' Alla li sofra ħafna għalina. Kemm qed inkunu grati lejh bl-għajnuna lil dawk kollha madwarna li għaddejjin minn xi tbatija? F'ħajjitna, bħal-Lhud, ġieli nkantaw HOSANNA u ġieli nkantaw SALLBU. Kemm aħna konxji min-nuqqasijiet tagħna? Fil-ġimgħa tat-twaqqif ta' l-Ewkaristija ejjew insibu ħin nersqu għall-qrar u t-tqarbin biex niksbu l-veru fejqan ta' Kristu. Nadurawk, o Ġesù, u nberkuk, għax b'salibek u l-mewt tiegħek inti fdejtna. JEKK TMUT, TAGĦMEL IL-FROTT – Il-5 Ħadd tar-Randan [B] – 18 ta' Marzu 2018 Il-5 Ħadd tar-Randan JEKK TMUT, TAGĦMEL IL-FROTT Ġeremija 31:31-34; Salm 50; Lhud 5:7-9; Ġwanni 12:20-33 Il-Vanġelu Fost dawk li telgħu biex iqimu lil Alla fil-festa kien hemm xi Griegi. Dawn marru għand Filippu li kien minn Betsajda tal-Galilija, u talbuh: "Sinjur, nixtiequ naraw lil Ġesù." Filippu mar jgħid lil Indrì, u mbagħad Indrì u Filippu marru jgħidu lil Ġesù. U Ġesù weġibhom: "Waslet is-siegħa li fiha Bin il-bniedem ikun igglorifikat. Tassew tassew ngħidilkom, jekk il-ħabba tal-qamħ ma taqax fl-art u tmut, hi tibqa' weħidha; imma jekk tmut, tagħmel ħafna frott. Min iħobb lil ħajtu jitlifha; imma min jobgħod lil ħajtu f'din id-dinja jħarisha għall-ħajja ta' dejjem. Jekk xi ħadd irid jaqdini, hu għandu jimxi warajja; u fejn inkun jien, hemm ukoll ikun il-qaddej tiegħi. Min jaqdi lili, il-Missier jagħtih ġieħ. "Issa qiegħed inħoss ruħi mħawwda. U x'naqbad ngħid? Missier, eħlisni minn din is-siegħa? Imma jien għalhekk ġejt: għal din is-siegħa. Missier, agħti glorja lil ismek." Dak il-ħin instama' leħen mis-sema: "Jiena diġà gglorifikajtu, u nerġa' nigglorifikah." In-nies li kienu hemm semgħuh, u qalu li kien qiegħed iriegħed. Oħrajn qalu: "Kellmu xi anġlu." Ġesù wieġeb: "Dan il-leħen ma ġiex għalija, imma għalikom. Il-ġudizzju ta' din id-dinja qiegħed isir issa. Issa se jitkeċċa l-Prinċep ta' din id-dinja. U meta nintrefa' 'l fuq mill-art, jiena niġbed il-bnedmin kollha lejja." Hu qal dan biex jurihom b'liema mewt kien sejjer imut. Il-Ħsieb "Jekk il-ħabba tal-qamħ ma taqax fl-art u tmut, hi tibqa' waħedha; imma jekk tmut tagħmel ħafna frott." Dan kliem Ġesù. Kliem iebes. Kliem li jitlob mhux biss li nifhmu b'liema mħabba ħabbna Hu, iżda wkoll fuq liema kriterju rridu nfasslu l-ħajja ta' kull wieħed u waħda minna. Kontinwament irridu mmutu aħna biex jidher hu fl-għemil tagħna. Kontinwament irrid niċkien jien biex jikber aktar Kristu fl-għemil tiegħi. Kontinwament irridu noqtlu l-egoiżmu tagħna biex toħroġ fil-beraħ it-tjubija u l-imħabba li permezz tagħna l-Mulej jista' jwassal lejn ħaddieħor. Aktar ma nersqu lejn il-jiem tal-Ġimgħa Mqaddsa, aktar nifhmu li l-imħabba li biha ħabbna l-Mulej Ġesù hija mħabba mingħajr limiti. Kien Alla, niżel magħna biex jifdina, fejjaq, qajjem mill-mewt, ippriedka mingħajr waqfien u aħna.... ċħadnieh, qtilnieh. Il-Mulej meta jintrefa' mill-art se jiġbidna lkoll lejh bis-salvazzjoni li se jagħtina. Il-Kelma L-Ewwel Qari tal-lum huwa meħud mill-Ktieb tal-Profeta Ġeremija fejn insibu li l-poplu Lhudi kiser il-patt li l-Mulej kien għamel ma' Mosè u issa jinsab f'Babel eżiljat. F'din is-silta Alla jrid ifarraġ u jnissel fil-poplu t-tama tal-ħelsien. Is-Salm Responsorjali huwa talba lill-Mulej biex joħloq fina qalb safja. Fit-Tieni Qari mill-Ittra lil-Lhud naraw lil Ġesù bħala l-Qassis li qed jitlob f'mument ta' dieqa iżda joqgħod għar-rieda tal-Missier. Fil-Vanġelu nsibu silta mill-Vanġelu ta' San Ġwann fejn Ġesù jippreżenta lilu nnifsu bħala l-ħabba tal-qamħ li tmut biex tagħti l-frott. Il-Ħajja Kemm fil-ħajja tagħna qegħdin immewtu l-egoiżmu u d-difetti tagħna biex jitwieled fina l-bniedem il-ġdid? Kemm tassew inħossu li l-mewt li bata Kristu kienet immirata lejn il-qalb tagħna biex bih issalva? Kemm qed nerfgħu s-salib tagħna KULJUM, mingħajr tgemgim? F'dawn l-aħħar jiem tar-Randan kapaċi nitlob u nsum aktar biex nissaffa mill-vizzji ta' ħajti? Mulej, għinni nagħraf kull ħin it-tbatija li int batejt għalija, biex tfejjaq lili biha Għinni nagħraf aħjar niċkien jien u tikber int. MHUX ĦAQQ IŻDA ĦELSIEN – – Ir-4 Ħadd tar-Randan – 11 ta' Marzu 2018 Ir-4 Ħadd tar-Randan MHUX ĦAQQ IŻDA ĦELSIEN 2 Kronaki 36: 14-16; 19-23; Salm 136; Efesin 2:4-10; Ġwanni 3; 14-21 Il-Vanġelu U kif Mosè rafa' s-serp fid-deżert, hekk jeħtieġ li jkun merfugħ Bin il-bniedem, biex kull min jemmen fih ikollu l-ħajja ta' dejjem. Għax Alla hekk ħabb lid-dinja li ta lil Ibnu l-waħdieni, biex kull min jemmen fih ma jintilifx, iżda jkollu l-ħajja ta' dejjem. Għax Alla ma bagħatx lil Ibnu fid-dinja biex jagħmel ħaqq mid-dinja, imma biex id-dinja ssalva permezz tiegħu. Min jemmen fih ma jkunx ikkundannat; iżda min ma jemminx huwa ġa kkundannat, għax ma emminx fl-isem ta' l-Iben il-waħdieni ta' Alla. U l-ġudizzju huwa dan: li d-dawl ġie fid-dinja, imma l-bnedmin ħabbew id-dlam aktar mid-dawl, għax l-għemil tagħhom kien ħażin. Għax kull min jagħmel il-ħażen jobgħod id-dawl, u ma jersaqx lejn id-dawl, biex għemilu ma jinkixifx. Imma min jagħmel is-sewwa jersaq lejn id-dawl, biex juri li hemm Alla f'għemilu. Il-Ħsieb min jagħmel is-sewwa jersaq lejn id-dawl, biex juri li hemm Alla f'għemilu. Xi ftit jew wisq min ikollu l-poter jaħseb biex jiddomina. Wara jibda jaħseb kif jista' jimmitiga d-dominazzjoni mas-servizz. Xi kultant faċli jixba' jservi iżda l-għatx għall-poter ikompli jikber. Alla m jaħsibhiex bħalna. Alla l-poter jużah dejjem biex jiġri warajna ħalli jgħannaqna miegħu, anki jekk aħna naħarbu minnu bil-kompromessi li nagħmlu. Kif nistgħu nibqgħu nħobbu lil Alla jekk aħna stess forsi qatt ma rriflettejna l-kobor ta' l-imħabba li Alla għandu għalina billi bagħat lill-uniku Iben li kellu biex jifdina, minkejja li kien jaf li d-dinja mhux se taċċettah, anzi se toqtlu għall-ġid li għamel? Kif jista' missier jibqa jħobb lil xi ħadd li qatel lil ibnu? Alla jibqa' jħobbna. Alla jibqa' jiġri warajna u għalhekk bagħat lill-istess Iben tiegħu biex juri sa fejn għandha tasal l-imħabba. Iżda Alla huwa Alla ġust. Għalhekk, issa l-ġudizzju qed jitwettaq f'kull għemil li jiena u inti nwettqu. Id-dawl ġie fid-dinja iżda d-dinja għażlet id-dlam u mhux id-dawl. Jiena u inti ħafna drabi nfittxu l-ħażin minkejja li nafu fejn huwa t-tajjeb. U din hija l-isfida kbira li jippreżenta llum Ġesù. Huwa ġie biex jagħti d-dawl, għaliex qed nibqgħu nagħżlu d-dlam? Minkejja li konna mejta minħabba d-dnub, Alla tana ħajja ġdida. Hekk itenni San Pawl. Possibbli li se nibqgħu naċċettaw id-dlamijiet ta' ħajjitna? Il-Kelma L-Ewwel Qari tal-lum, meħud mit-Tieni Ktieb tal-Kronaki, jurina kif il-jasar tal-Lhud fi żmien Babel kien frott ta' l-infedeltà li l-poplu wera ma' Alla lejn il-Patt tas-Salvazzjoni. Iżda Alla dejjem jiċċaqlaq minn rajh biex isalva. Fis-Salm Responsorjali naraw li l-Lhud fl-eżilju ta' Babel ma jistgħux jinsew il-Patt li Alla għamel magħhom f'Sijon. Fit-Tieni Qari tal-lum, mill-Ittra ta' San Pawl lill-Efesin, nisimgħu lil San Pawl jgħidilna li s-salvazzjoni għandha tiġi mis-sehem li nieħdu mill-ġrajjiet ta' Kristu. Fil-Vanġelu ta' San Ġwann għandna lil Ġesù jkellem lil Nikodemu fejn jurih x'tip ta' Messija kien Kristu, dak li jfejjaq il-ġrieħi billi jmut fuq is-salib. Alla dejjem jibqa' fidil lejn il-Patt tiegħu. Huwa l-bniedem li qatt m'hu ċert x'se jirrispondi għall-imħabba ta' Alla. Il-Ħajja Kif qed twieġeb għas-sejħa ta' fejqan li qed jagħmillek Kristu f'dan ir-Randan? X'gidmiet ta' sriep għandek fil-ħajja tiegħek? Qed tħalli lil Kristu jfejqek? Kemm qed taċċetta l-patt ta' mħabba li jagħmel miegħek Kristu kuljum, b'mod speċjali fl-Ewkaristija? Kemm qed tistennieh u tkun sinċier ma' Kristu? Il-Mulej issallab għalik. Inti msallab għal xi ħadd? Kemm qed turi mħabbtek fl-għajxien tiegħek kuljum għall-Mulej? O Alla, inti tant ħabbejtni li bgħatt lil Ibnek. Agħmel li nagħraf din il-grazzja kuljum. IS-SUQ TAL-KOMPROMESSI – It-3 Ħadd tar-Randan – 4 ta' Marzu 2018 It-3 Ħadd tar-Randan IS-SUQ TAL-KOMPROMESSI Eżodu 20: 1-17; Salm 18; 1 Korintin 1:22-25; Ġwanni 2:13-25 Il-Vanġelu Kien qorob l-Għid tal-Lhud, u Ġesù tela' Ġerusalemm. Fit-tempju sab min qiegħed ibigħ barrin, nagħaġ u ħamiem, u min kien bilqiegħda jsarraf il-flus. Għamel sawt mill-ħbula, u keċċiehom ilkoll 'il barra mit-tempju, bin-nagħaġ u l-barrin tagħhom; xerred il-flus ta' dawk li kienu jsarrfu, u qalbilhom l-imwejjed. U lill-bejjiegħa tal-ħamiem qalilhom: "Warrbu dawn minn hawn, u dar Missieri tagħmluhiex dar tan-negozju!" Id-dixxipli ftakru f'dak li kien hemm miktub fl-Iskrittura, "Il-ħeġġa għal darek fnietni.' Mbagħad il-Lhud qabdu u qalulu: "X'sinjal se turina li inti tista' tagħmel dan?" Ġesù weġibhom: "Ħottu dan it-tempju, u fi tlitt ijiem nerġa' ntellgħu." Għalhekk il-Lhud qalulu: "Dan it-tempju ħa sitta u erbgħin sena biex inbena, u int se ttellgħu fi tlitt ijiem?" Iżda hu tkellem fuq it-tempju tal-ġisem tiegħu. Meta mbagħad qam mill-imwiet, id-dixxipli tiegħu ftakru f'dan li kien qal, u emmnu fl-Iskrittura u fil-kliem li kien qal Ġesù. Waqt li kien Ġerusalemm għall-festa ta' l-Għid, kien hemm ħafna li emmnu f'ismu billi raw is-sinjali li kien jagħmel. Imma Ġesù, min-naħa tiegħu, ma kienx jafda fihom, għax hu kien jaf lil kulħadd u ma kellux bżonn min jagħtih xhieda fuq il-bniedem, għax hu stess kien jaf x'hemm fil-bniedem. Il-Ħsieb Huma ħafna dawk li jaħsbu li llum jaqbillek tkun Nisrani tal-KONVENJENZA milli tal-KONVINZJONI. Għaliex li tkun Nisrani konvint ifisser li trid tirfes il-kallijiet; trid toqros fil-laħam il-ħaj ibda minnek stess. F'dinja li tippriedka l-konvenjenza u l-kompromessi, din hi mixja kbira kontra l-kurrent, mixja li ħafna nsara jaqtgħu nifishom imqar jaħsbu fuqha. Ġesù llum jitkellem u jaġixxi b'mod ċar u aggressiv. Huwa Ġesù radikali mhux għall-fatt li kaxkar 'il barra lil dawk li mit-tempju għamlu suq, iżda fuq kollox għax iċanfar il-mod ta' ipokresija li ħafna nsara qed jgħixu l-ħajja tagħhom. Hemm bżonn li niddeċiedu. Hemm bżonn li naraw jekk ħajjitna wkoll saritx suq ta' kompromessi, suq fejn qed naċċettaw kollox; suq fejn minflok tempju ta' Alla, billi nfittxu li nwettqu dak li jrid Alla minna, qed nagħmlu minn ħajjitna aċċettazzjoni bla sens ta' dak li toffri d-dinja, mingħajr lanqas biss nagħmlu domandi jekk dak li qed inwettqu jmurx tajjeb mal-fidi tagħna. Ġesù tkellem dwar it-tempju tal-Ġisem tiegħu u jridna, f'dan il-kliem, naraw it-tempju ta' ġisimna. Naraw kemm tassew qed nindunaw bil-fejqan għal ġisimna u ħajjitna li qed joffrilna Ġesù bil-passjoni u l-mewt tiegħu. Naraw kemm qed naċċettaw dawn il-mumenti ta' fejqan u kemm qed nippruvaw, minkejja d-dgħufija tagħna, nimxu kontra l-kurrent. Il-Kelma Fl-Ewwel Qari meħud mill-Ktieb ta' l-Eżodu, insibu r-rakkont li, wara l-ħelsien tal-poplu mill-jasar ta' l-Eġittu, Alla ried jidħol mal-poplu f'patt ta' ħbiberija. Fuq il-muntanja Sinai, permezz ta' Mosè, Alla ntrabat li jagħżel il-poplu Lhudi bħala l-Poplu tiegħu, kemm-il darba l-poplu jaċċetta li jimxi fuq il-liġi tiegħu. Fis-Salm Responsorjali, meħud minn Salm 18, għandna għanja lill-Mulej li għandu l-kliem tal-ħajja ta' dejjem. Fit-Tieni Qari tal-lum, meħud mill-Ewwel Ittra ta' San Pawl lill-Korintin, għandna l-predikazzjoni tan-Nisrani li trid tkun is-Salib. Fil-Vanġelu tal-lum, meħud minn San Ġwann, insibu lil Ġesù jżur it-tempju u jqaċċat 'il barra lil dawk li mit-tempju għamlu suq. Dawk li marru kontra r-rieda ta' Alla. Huwa jħabbar li se jmut u jqum wara tlett ijiem. Il-Ħajja Il-Mulej qaċċathom 'il barra mit-tempju għax għamlu mit- tempju suq. X'se jgħid il-Mulej fuq it-tip ta' ħajja li qed tgħix? Tingħaraf fik il-marka tan-Nisrani? Kemm tassew qed ixxandar bil-ħajja tiegħek lil Kristu Msallab? Kemm int kapaċi tgħix is-salib ta' kuljum? Il-Mulej illum iridna nagħmlu għażla ċara. Jekk se nimxu warajh nitfgħu 'l barra l-kompromessi. Kemm tassew ħafna drabi b'għemilna qed inkunu ta' skandlu, qed niżirgħu l-għira? Il-Mulej daħal f'patt ta' mħabba u ħbiberija magħna. X'qed nagħmlu biex nirreċiprokaw dan il-patt? Mulej, inti tħobbni, dħalt f'patt ta' mħabba miegħi. Għinni, Mulej, biex fil-jiem li fadal tar-Randan nagħraf nitnaddaf minn kull kompromess, biex inkun Nisrani konvint u nagħti xhieda tiegħek. KUNTENT BISS FIL-GLORJA! – It-2 Ħadd tar-Randan – 25 ta' Frar 2018 It-2 Ħadd tar-Randan KUNTENT BISS FIL-GLORJA! Ġenesi 22: 1-2,9a 15-18; Salm 115; Rumani 8 31b-34; Mark 9:2-10 Il-Vanġelu F'dak iż-żmien, Ġesù ħa miegħu lil Pietru u lil Ġakbu u lil Ġwanni, tellagħhom weħidhom fuq muntanja għolja, u tbiddel quddiemhom. Lbiesu sar abjad u jgħammex b'dija ta' l-għaġeb: ebda ħassiel fid-dinja ma jista' jġib il-ħwejjeġ bojod daqshekk. U dehrilhom Elija ma' Mosè, jitkellmu ma' Ġesù. Qabad Pietru u qal lil Ġesù: "Mgħallem, kemm hu sew li aħna hawn! Ħa ntellgħu tliet tined, waħda għalik, waħda għal Mosè, u waħda għal Elija." Dan qalu għax ma kienx jaf x'jaqbad jgħid bil-biża' kbir li waqa' fuqhom. Mbagħad ġiet sħaba u għattiethom, u minn ġos-sħaba nstama' leħen jgħid: "Dan hu Ibni l-għażiż, isimgħu lilu." Minnufih taw ħarsa madwarhom, u ma raw lil ħadd iżjed magħhom ħlief lil Ġesù waħdu. Huma u neżlin minn fuq il-muntanja, tahom ordni biex ma jitkellmu ma' ħadd fuq li kienu raw qabel ma Bin il-bniedem ikun qam mill-imwiet. Huma żammew kollox moħbi, iżda bdew jistaqsu lil xulxin x'kien ifisser 'tqum mill-imwiet'. Il-Ħsieb Dan hu Ibni l-għażiż, isimgħu lilu. Kemm huwa sabiħ li tgħix il-fidi tiegħek fil-kumdità u fil-fsied meta ħadd ma jittikak jew jostakolak u ħadd ma jagħtik trouble . Sabiħ li għix il-ħajja nisranija fil-kwiet mingħajr fastidju. Fil-waqt li fit-Trasfigurazzjoni naraw lil Ġesù fil-Glorja u saħansitra Pietru nesa lilu nnifsu. Ġesù, wara li wera u tahom il-garanzija li tassew se jagħtihom il-glorja, indikalhom li xogħolhom huwa 'l isfel mill-muntanja, fid-dinja, fil-ħajja ta' kuljum. Huwa faċli li tkun ma' Kristu fil-glorja. Huwa aktar iebes li tkun ma' Kristu fit-tbatija, jum wara jum. Il-Kelma L-Ewwel Qari tal-lum huwa meħud mill-Ktieb tal-Ġenesi fejn il-fidi ta' Abraham tilħaq il-quċċata tagħha meta jiġi mitlub joffri lil Alla l-egħżeż ħaġa li kellu – ibnu l-waħdieni. Fis-Salm 115, fis-Salm Repsonsorjali, insibu talba lill-Mulej biex, bħal Abraham, nimxu fir-rieda ta' Alla. Fit-Tieni Qari, fl-Ittra ta' San Pawl lir-Rumani, insibu li l-patt tiegħu magħna Alla wettqu bis-sħiħ bis-saħħa ta' Ibnu stess, fejn Alla l-Missier wera li għandu mħabba bla tarf. Fil-Vanġelu Ġesu jidher fil-glorja bħala l-Iben t'Alla. Il-Ħajja Fil-Ħajja tagħna ta' kuljum, kemm tassew nifhmu l-kobor tal-glorja t'Alla li tidher kontinwament fina? Kemm inti konvint li tgħid l-istess kliem li San Pawl tenna lir-Rumani: Jekk Alla magħna min jista' jkun kontra tagħna? Tħoss il-preżenza ħajja ta' Alla fik? Kemm tassew dan ir-Randan jista' jgħinek biex tħoss aktar il-preżenża t'Alla miegħek? Abraham, fl-offerta ta' Ibnu, wera li għandu fidi kbira f'Alla. Kemm tassew nistgħu ngħidu li aħna għandna fidi kbira fil-Ħallieq tagħna? Mulej Alla tagħna agħamel li dak kollu li nwettaq nagħmlu fir-rieda tiegħek. FID-DEŻERT... GĦAL INDIEMA VERA – L-1 Ħadd tar-Randan – 18 ta' Frar 2018 L-1 Ħadd tar-Randan FID-DEŻERT... GĦAL INDIEMA VERA Ġenesi 9:8-15; Salm 24; 1 Pietru 3:18-22; Mark 1:12-15 Il-Vanġelu F'dak iż-Żmien, l-Ispirtu ħareġ lil Ġesù fid-deżert. U baqa' fid-deżert erbgħin jum, jiġġarrab mix-Xitan. Kien jgħix mal-bhejjem selvaġġi, u kienu jaqduh l-anġli. Wara li arrestaw lil Ġwanni, Ġesù mar il-Galilija jxandar l-Evanġelju ta' Alla u jgħid: "Iż-żmien huwa mitmum, u s-Saltna ta' Alla waslet; indmu u emmnu fl-Evanġelju." Il-Ħsieb Iż-żmien huwa mitmum, u s-Saltna ta' Alla waslet; indmu u emmnu fl-Evanġelju Bdejna ż-żmien tar-Randan. Żmien ta' riflessjoni personali dwar il-mod kif qed ngħixu l-fidi tagħna . Żmien li fih nagħrfu kemm tassew hija dgħajfa jew b'saħħitha r-rabta tagħna ma' Alla. Ġesù llum imur għall-preparazzjoni fid-deżert. Kemm se jkollok ħin f'dan iż-żmien tar-Randan li inti tmur fid-deżert tal-fond ta' qalbek? Kemm se tagħti ħin għar-riflessjoni tiegħek innifsek biex tiżvojta l-imbarazz li akkumulajt f'dawn l-aħħar xhur u tħoss il-libertà ta' ulied Alla? Hemm bżonn li niftħu qlubna beraħ għall-indiema fil-Bxara t-Tajba li tfejjaq lil kull wieħed minna. Il-Kelma L-Ewwel Qari tal-lum huwa meħud mill-Ktieb tal-Ġenesi fejn għandna r-rakkont tad-dilluvju li, fi żmien Noè, naddaf id-dinja mill-ħażin. Is-Salm Responsorjali, meħud mis-Salm 24, itenni li l-Mulej hu t-triq tat-tjieba u l-fedeltà għal min iħares il-preċetti tiegħu. Nitolbu 'l Alla jgħallimna nimxu f'din it-triq. Fit-Tieni Qari mill-Ewwel Ittra ta' San Pietru Appostlu jissemma x-xebh bejn l-ilma tad-dilluvju li naddaf il-ħażen tad-dinja fi żmien Noè, u l-ilma tal-Magħmudija. Fil-Vanġelu ta' San Mark għandna lil Ġesù fid-deżert jipprepara l-predikazzjoni tal-konverżjoni. Il-Ħajja Dan ir-Randan irid ikun żmien ta' deżert għalina. Sib ħin għall-eżerċizzi u qrar frekwenti. Issaħħaħ fl-indiema tiegħek billi tħalli lil Ġesù jimliek bl-Ewkaristija. Ħu ħsieb li l-grazzja li rċevejt fil-Magħmudija ma kinetx fix-xejn. Agħraf il-kobor tal-fejqan kontinwu li jagħmel Ġesù. Hemm bżonn li dan ir-Randan ma niħduhx biss b'mod passiv. Hemm bżonn li nxandru lkoll l-indiema fil-Bxara t-Tajba. bit-taħriġ matul ir-Randan agħtina li nifhmu dejjem iżjed il-misteru ta' Kristu L-INDAFA MILL-ĠDIEM – Is-6 Ħadd Matul is-Sena – 11 ta' Frar 2018 Is-6 Ħadd Matul is-Sena L-INDAFA MILL-ĠDIEM Il-Vanġelu Resaq fuqu wieħed lebbruż jitolbu bil-ħerqa, nxteħet għarkubbtejh quddiemu u qallu: "Jekk trid, tista' tfejjaqni." Mqanqal mill-ħniena, Ġesù medd idu fuqu, messu u qallu: "Irrid, kun imnaddaf." U minnufih il-lebbra marritlu u ġismu ndaf. U widdbu bis-sħiħ, bagħtu malajr u qallu: "Qis li ma tgħid xejn lil ħadd; iżda mur uri ruħek lill-qassis, u agħmel offerta għall-fejqan tiegħek kif ordna Mosè, biex tkunilhom ta' xhieda." Iżda dak, meta telaq, beda jxandar ma' kullimkien u jxerred l-aħbar, hekk li Ġesù f'ebda belt ma sata' iżjed jidħol bid-dieher, imma kien jibqa' barra fil-kampanja u kienu jmorru ħdejh nies minn kullimkien. Il-Ħsieb Jekk trid, tista' tfejjaqni Min jista' jgħid li ma għandux ġdiem? Min jista' jgħid li huwa nadif? Min jista' jgħid li ma għandux bżonn il-fejqan mill-feriti li nġarrbu kuljum? Ġesù jfejjaq, Ġesù jnaddaf mingħajr kundizzjoni għaliex irid iħobbna. Messaġġ sempliċi. Offerta kbira. Imma għaliex nibqgħu ma nifhmux li Ġesù jrid li l-bniedem ifiq u jqum fuq saqajh? Il-Mulej niżel fl-umanità biex jerfa' fuqu l-mard ta' l-istess umanità, imma kemm qed tkun rikonoxxenti ta' dan, l-istess umanità? Kemm qed ngħidu GRAZZI bil-qalb lill-Mulej? Kemm tassew qed nagħrfu li mingħajr il-Mulej se nibqgħu mġiddmin? Il-Kelma Fl-ewwel qari mill-Ktieb tal-Levitiku tissemma mill-ewwel il-marda tal-ġdiem li billi dak iż-żmien ma kienx hemm fejqan għaliha, kienet meqjusa bħala sinjal tad-dnub. Skond il-liġi ta' Mosè l-imġiddem kien ikollu jgħix waħdu maqtugħ mis-soċjetà. Salm 31 li ntennu fis-Salm Responsorjali hija karba lill-Mulej biex iħenn għalina u jaħfrilna dnubietna. Fit-tieni qari, meħud mill-Ewwel Ittra ta' San Pawl lill-Korinitn, hemm eżortazzjoni għalina lkoll biex nixbħu lil Kristu f'kollox. Huwa l-impenn tal-ħajja tagħna li għalih illum jeżortana San Pawl. Fil-Vanġelu għandna l-fejqan ta' l-imġiddem u kif dan beda jxandar lill-Mulej ma' kulħadd. Il-Ħajja Qatt f'ħajtek aċċettajt ir-realtà li inti midneb? Kemm qatt tlabt b'sinċerita lill-Mulej inaddfek? Qatt għaraft il-ġdiem tiegħek fejn hu? Kemm tassew qed tirringrazzja lill-Mulej għall-fejqan u kemm tassew qed tħabbru ma' l-oħrajn? Grazzi tal-fejqn, li tagħtini fil-Qrar, Grazzi u għinni nkompli nitnaddaf minn ħżuniti. FEJQAN KONTINWU – Il-5 Ħadd Matul is-Sena B – 4 ta' Frar 2018 Il-5 Ħadd Matul is-Sena Ġob 7: 1-4,6-7; Salm 146; 1 Korintin 9: 16-19; 22-23; Mark 1, 29-39 Il-Vanġelu Ħarġu mis-sinagoga u baqa' sejjer ma' Ġakbu u Ġwanni għand Xmun u Indrì. Issa omm il-mara ta' Xmun kienet fis-sodda bid-deni, u malajr qalulu biha. Resaq lejha, qabadha minn idha u qajjimha. U d-deni ħallieha, u bdiet isservihom. Fil-għaxija, mbagħad, fi nżul ix-xemx, ħadulu quddiemu lil dawk kollha li kienu morda jew li kienu maħkuma mix-xitan. U quddiem il-bieb inġabret il-belt bi ħġarha. U fejjaq ħafna morda minn kull xorta ta' mard, u ħareġ għadd kbir ta' xjaten li hu ma kienx iħallihom jitkellmu, għax huma kienu jafu min kien. L-għada fil-għodu kmieni, qabel ma żernaq, qam, ħareġ u mar f'post imwarrab u qagħad hemm jitlob. Xmun u sħabu l-oħrajn marru jfittxuh. Kif sabuh, qalulu: "Kulħadd jistaqsi għalik." U qalilhom: "Ejjew immorru band'oħra, fl-irħula tal-qrib, ħalli nippriedka hemmhekk ukoll, għax għalhekk ħriġt." U dar il-Galilija kollha, jippriedka fis-sinagogi tagħhom u joħroġ ix-xjaten Il-Ħsieb Fejjaq il-kunjata ta' Pietru, fejjaq tant morda u ħareġ ix-xjaten. Il-missjoni ta' Ġesù hija waħda ċara ta' fejqan favur il-bniedem. Il-bniedem huwa fiċ-ċentru mhux biss tat-tagħlim ta' Ġesù iżda anki ta' l-azzjoni ta' fejqan ta' Ġesù. Ġesù jara d-dgħufija tal-bniedem u ma jridx iħalli lill-istess bniedem fil-miżerja. Il-ħarsa ta' Ġesù lejn il-bniedem mhix dik li titħassar iżda li tgħin mill-ewwel. Ġesù huwa dak li jinteressa ruħu mill-ħajja tagħna kollha. Mhux ser iħares biss lejn l-affarijiet spiritwali. Il-Vanġelu tal-lum juri biċ-ċar li Ġesù jinteresa ruħu mill-bniedem sħiħ. Għalhekk iħares lejn il-bniedem kontinwament biex isalvah kemm fir-ruħ kif ukoll fil-ġisem. Il-Kelma Fl-Ewwel Qari mill-Ktieb ta' Ġob għandna meditazzjoni dwar it-tbatija li l-bniedem ikollu jħabbat wiċċu magħha. F'din is-silta hemm ideja pessimista tal-ħajja. Għad m'hemmx ideja ta' x'se jiġri wara din il-ħajja. Is-Salm Responsorjali huwa innu ta' tifħir lill-Mulej li jfejjaq lil dawk ta' qalbhom maqsuma. Fit-Tieni Qari għandna silta mill-Ewwel Ittra ta' San Pawl lill-Korintin fejn juri l-qawwa u r-responsabbiltà tax-xandir tal-Vanġelu. Il-Vanġelu ta' San Mark jippreżenta lil Ġesù bħala t-tabib tar-ruħ u l-ġisem. Il-Ħajja Kemm qed nersaq b'umiltà lejn Ġesù biex ifejjaqni? Kemm qed nafda fil-Mulej fil-mard tiegħi tar-ruħ u tal-ġisem? Ġesù kontinwament jiġri warajna biex ifejjaqna. Qed inwasslu nies oħrajn għandu għall-fejqan? San Pawl illum jurina r-responsabbiltà tad-dmir li nxandru l-Vanġelu. Kemm qed tħoss li dan huwa dmir bħala nisrani? Mulej, għallimni nersaq lejk bil-ġrieħi tiegħi. Fejjaqni Mulej.
PJAGI – FERĦ – DUBJI – It-2 Ħadd tal-Għid [B] – 8 t'April 2018 QAM U QAJJEM – L-Għid il-Kbir – Il-Ħadd 1 t'April 2018 IT-TRIJONF LEJN IL-QATLA – Ħadd il-Palm – 25 ta' Marzu 2018 JEKK TMUT, TAGĦMEL IL-FROTT – Il-5 Ħadd tar-Randan [B] – 18 ta' Marzu 2018 MHUX ĦAQQ IŻDA ĦELSIEN –  – Ir-4 Ħadd tar-Randan – 11 ta' Marzu 2018 IS-SUQ TAL-KOMPROMESSI – It-3 Ħadd tar-Randan – 4 ta' Marzu 2018 KUNTENT BISS FIL-GLORJA! – It-2 Ħadd tar-Randan – 25 ta' Frar 2018 FID-DEŻERT... GĦAL INDIEMA VERA – L-1 Ħadd tar-Randan – 18 ta' Frar 2018 L-INDAFA MILL-ĠDIEM – Is-6 Ħadd Matul is-Sena – 11 ta' Frar 2018 FEJQAN KONTINWU – Il-5 Ħadd Matul is-Sena B – 4 ta' Frar 2018